﻿ "Sperantsa" ilə oyunöncəsi 9 saatlıq yolculuq » Football-plus.az
12 iy 12:26olke
"Sperantsa" ilə oyunöncəsi 9 saatlıq yolculuq
...Çərşənbə axşamı, saat 12.55. "Neftçi"ni - futbolçuları, rəhbərliyi, eləcə də "Sperantsa" ilə oyunu işıqlandırmağa gedən jurnalistləri İstanbula aparan təyyarə yavaş-yavaş uçuş zolağında hərəkətə başlayır. Hələ qeydiyyat zamanı "ağ-qaralar"ın iki üzvünün də Kişinyova səfər edənlər arasında olduğunu gördük. Bunlar Moldova təmsilçisi ilə oyunu buraxacağı bilinən Soni Mustivar və Baqali Dabo idi. Yolculuğun elə də qısa sürməyəcəyi əvvəlcədən bəlli idi. Çünki Bakı - İstanbul - Kişinyov reysi ilə gedirdik. Türk Hava Yollarının təyyarəsində ənənəvi prosedurlardan - lazımi informasiyalar sərnişinlərə çatdırıldıqdan, pilot hər kəsi salamladıqdan, uğur arzuladıqdan sonra Bakıdan "qopuruq"...
İki saatdan artıq uçuşdan sonra qardaş ölkədə yeni istifadəyə verilən nəhəng hava limanına enirik. İstifadəyə verilməsinin heç bir ili tamam olmayan aeroportun sözün həqiqi mənasında ucu-bucağı görünmürdü. Hər halda, 4 saatdan artıq müddətdə "təyyarə dayanacağı"nı ələk-vələk eləyə bildik. Hava limanını kiçik şəhərciyə də bənzətmək olar. Türkiyə vaxtı ilə saat 19.25-də isə bizi Kişinyova aparacaq uçaqda yerimizi tutduq. Təxminən 15 dəqiqə sonra havaya qalxdıq və saatyarımlıq uçuşdan sonra Kişinyova çatdıq. "Baqajı" gözlədiyimiz an futbolçular bir yerə toplaşıb söhbət edirdilər. Dabodan başqa. Fransız hücumçu yerdə yarıuzanıqlı vəziyyətdə oturmuşdu, öz aləmində idi. Burda jurnalistlər komandadan ayrıldı. Biz "Villa Verde"yə yollandıqsa, "ağ-qaralar" "Radisson Blu" otelinə üz tutdu.
Yeri gəlmişkən, yolda futbolçularla danışmaq cəhdimiz fayda vermədi. "Neftçi"nin italiyalı baş məşqçisi Roberto Bordin yetirmələrinə açıqlama verməyi yasaqlayıb. Komandadaxili ab-hava haqda nə demək olar? Hər şey qaydasında görünürdü. Zarafatlaşırdılar, Avroliqa oyununun gərginliyi özünü büruzə vermirdi. Düzdü, üst-üstə 9 saat yolda olduğumuz üçün günün sonunda futbolçularda yorğunluq hiss olunurdu. Ancaq oyuna düz iki gün qaldığından komandanın həmin ağırlığı üzərindən atması çətin olmayacaqdı. Elə də dəbdəbəli olmayan Kişinyov haqda fikirlərimizi isə saxlayaq səfərsonrası təəssürat yazısına.
FARİZ, Bakı – İstanbul – Kişinyov
Mustivar məşq etdi, Dabo izlədi Mustivar Kişinyovdakı görüşü buraxacaq “Sperantsa” ilə səfər oyununa getmək üçün 150-160 dollar lazımdı Mahir Mədətovun əsgərlik problemi var “Qarabağ” bu gün yola düşür: 7 saatlıq uçuş